Ritratt: Facebook-Andre Callus L-Istitut tal-Ġurnalisti Maltin qal li mill-fatti magħrufa s'issa jidher li r-raġuni vera tas-sospensjoni ta' Victor Vella hi marbuta ma' deċiżjonijiet editorjali li ħa Vella u li ma niżlux tajjeb mat-tmexxija tal-kumpanija. L-IĠM qal li jinsab inkwetat bid-deċiżjoni tal-Union Print li tissospendi lill-editur tagħha, li kien ilu jaħdem ma' din il-kumpanija għal dawn l-aħħar 27 sena. Fi stqarrija l-IĠM qal li l-General Workers' Union, li hi sid tal-Union Print, qalet pubblikament li s-sospensjoni hi marbuta ma' kwistjonijiet amministrattivi. L-IĠM qalet li ma jidhirx li Vella mar kontra l-prinċipji tal-Union Print. L-IĠM esprima solidarjetà ma' Vella u kkundanna dan l-aġir sproporzjonat mill-Union Print fil-konfront tiegħu. Ilbieraħ Newsbook.com.mt kien l-ewwel li żvela li l-editur ta' L-Orizzont u It-Torċa Victor Vella ġie sospiż mill-Union Print, li hija kumpanija tal-General Workers Union, fejn Vella kien ilu jaħdem għal dawn l-aħħar 27 sena. Ħallu lil Victor Vella jagħmel xogħlu – PEN Malta Il-President ta' PEN Malta, Dr Immanuel Mifsud, kiteb lit-tmexxija tal-General Workers' Union sabiex twaqqaf is-sospensjoni tal-editur ta' L-Oriżżont u It-Torċa , Victor Vella, u twaqqa' minnufih l-akkużi kontrih. PEN Malta appellat biex lil Victor Vella jħalluh jagħmel xogħlu. Il-GWU tissospendi l-editur tat-Torċa u l-Orizzont L-ittra mibgħuta minn Immanuel Mifsud hi ndirizzata lis-Segretarju Ġenerali tal-GWU Josef Bugeja, iċ-Chief Executive Officer tal-GWU Omar Vella u l-President tal-GWU Victor Carachi. Mifsud esprima l-istmerrija għad-deċiżjoni li jinvestigaw lill-editur Victor Vella fuq akkużi trivjali li jirredikolaw it-tmexxija tagħhom. "Vella qed jiġi kkastigat talli għamel xogħlu, ta' ġurnalist u editur, li ta vuċi lil min għandu jinstema' minn dawk fil-poter" kompla jgħid Mifsud fl-ittra. Mifsud talab lit-tmexxija tal-GWU sabiex, jekk inhu l-każ li l-unjin biddlet il-politika tagħha fejn jidħlu drittijiet tar-refuġjati, drittijiet ta' ħaddiema barranin, ix-xogħol prekarju u r-razziżmu, allura għandha tiddikjara pubblikament x'inhuma l-pożizzjonijet ġodda tagħha. "Sadanittant, l-akkużi kontra s-Sur Vella għandhom jitwaqqgħu minnufih, is-Sur Vella għandu jitħalla jerġa' lura f'xogħlu, u għandu jingħata r-riżorsi kollha sabiex ikun jista' jkompli jwettqu," saħaq Mifsud. Intant l-attivist ta' Moviment Graffitti Andre Callus esprima solidarjetà sħiħa ma' Vella, li qal li rreżista l-lagħqiżmu politiku u rrifjuta t-tendenzi tal-lemin estrem f'gazzetti suppost tax-xellug. Huwa qal li għal dan, huwa ta' spiss irċieva tgħajjir u theddid. "Bħala membru tal-GWU, nikkundanna dan l-att vili u inġust mill-union fil-konfront ta' ħaddiem tagħha," temm jgħid Callus. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook